Πρόταση ΑΠΟΦΑΣΗ ΤΟΥ ΣΥΜΒΟΥΛΙΟΥ σχετικά με τη θέση που θα πρέπει να λάβει η Κοινότητα όσον αφορά την πρόταση για την τροποποίηση της σύμβασης TIR του 1975

(υποβληθείσα από την Επιτροπή)

ΑΙΤΙΟΛΟΓΙΚΗ ΕΚΘΕΣΗ

1. Η σύμβαση TIR του 1975 επιτρέπει στα εμπορεύματα υπό καθεστώς αναστολής δασμών και φόρων να διέρχονται τα διεθνή σύνορα με ελάχιστη τελωνειακή παρέμβαση κατά τη διάρκεια της μεταφοράς. Το σύστημα TIR βασίζεται στη χρήση ενός διεθνώς αποδεκτού εγγράφου τελωνειακής διαμετακόμισης, του δελτίου TIR το οποίο συνιστά επίσης χρηματική εγγύηση για τους δεσμούς και τους φόρους που αποτελούν το αντικείμενο αναστολής. Η διαχείριση του συστήματος διαχείρισης γίνεται από διεθνή οργανισμό που έχει εξουσιοδοτηθεί από την επιτροπή διαχείρισης της σύμβασης TIR. Ο επί του παρόντος εξουσιοδοτημένος οργανισμός είναι η Διεθνής Ένωση Οδικών Μεταφορών (International Road Transport Union - IRU).

2. Στις 20 Οκτωβρίου 1995, η επιτροπή διαχείρισης διατύπωσε σύσταση για την εισαγωγή συστήματος ελέγχου για τα δελτία TIR προκειμένου να εφαρμοστεί το ψήφισμα αριθ. 49 (το οποίο εκδόθηκε στις 3 Μαρτίου 1995 από την ομάδα εργασίας της Οικονομικής Επιτροπής των Ηνωμένων Εθνών για την Ευρώπη (UNECE), η οποία ασχολείται με τελωνειακά θέματα που αφορούν τις μεταφορές - WP.30) σχετικά με τα βραχυπρόθεσμα μέτρα που αποβλέπουν στη διασφάλιση της ασφάλειας και της αποτελεσματικής λειτουργίας του συστήματος TIR. Σύμφωνα με τη σύσταση αυτή, οι τελωνειακές αρχές θα πρέπει να διαβιβάζουν στους αρμόδιους εθνικούς εγγυοδοτικούς οργανισμούς, με τα ταχύτερα διαθέσιμα μέσα επικοινωνίας και ει δυνατόν σε καθημερινή βάση, τις πληροφορίες σχετικά με τη λήξη όλων των δελτίων TIR που έχουν προσκομιστεί στα τελωνεία προορισμού της χώρας τους. Ως εκ τούτου, η IRU ανέπτυξε ένα ηλεκτρονικό σύστημα ελέγχου για την παρακολούθηση της περάτωσης της μεταφοράς TIR. Το σύστημα αυτό, γνωστό ως SafeTIR, παρέχει τη δυνατότητα καλύτερου ελέγχου του συστήματος TIR και θεωρείται από τις τελωνειακές αρχές χρήσιμο μέσο για την καταπολέμηση της απάτης.

3. Η IRU φιλοδοξεί εδώ και λίγο καιρό να βελτιώσει τα χαρακτηριστικά (και τη χρήση) του συστήματος SafeTIR και να ενσωματώσει στο κείμενο της σύμβασης TIR αναφορά στο σύστημα αυτό. Στις αρχές του 2003, η κυβέρνηση της Λετονίας υπέβαλε στην WP.30 πρόταση τροποποίησης της σύμβασης TIR με στόχο την αντικατάσταση της σύστασης και την εισαγωγή στη σύμβαση TIR αναφοράς στο σύστημα SafeTIR.

4. Tο θέμα συζητήθηκε κατά τις επόμενες συνόδους της WP.30 και η Επιτροπή, λαμβάνοντας υπόψη τις απόψεις των εμπειρογνωμόνων των κρατών μελών σε θέματα TIR, πρότεινε ορισμένες τροποποιήσεις στην πρόταση της Λετονίας.

5. Μετά τη διεξαγωγή των συζητήσεων αυτών, η αρχική πρόταση της Λετονίας τροποποιήθηκε και περιλαμβάνει πλέον πρόταση τροποποίησης της σύμβασης για τη δημιουργία ενός νέου άρθρου 42β και ενός νέου παραρτήματος 10. Tο νέο άρθρο 42β στοχεύει αποκλειστικά στην εισαγωγή του νέου παραρτήματος 10, το οποίο με τη σειρά του επαναλαμβάνει στην ουσία το κείμενο της σύστασης της 20ης Οκτωβρίου 1995. Για καθαρά τεχνικούς λόγους, το άρθρο 60 παράγραφος 1 πρέπει επίσης να τροποποιηθεί.

6. Μεταξύ των κρατών μελών έχει επιτευχθεί συναίνεση όσον αφορά την τροποποιημένη πρόταση, θέση την οποία συμμερίζονται και οι υπηρεσίες της Επιτροπής. Κατά τη σύνοδό της του Ιουνίου 2003, η WP.30 ενέκρινε την τροποποιημένη πρόταση (η οποία στη συνέχεια αποτέλεσε το αντικείμενο του εγγράφου εργασίας TRANS/WP.30/AC.2/2004/6 της UNECE). Η πρόταση αυτή θα πρέπει τώρα να εγκριθεί επίσημα από την επιτροπή διαχείρισης - δηλαδή το ανώτατο όργανο στο πλαίσιο της σύμβασης TIR.

7. Λαμβανομένης υπόψη της ευρείας υποστήριξής της, η πρόταση αυτή είναι πολύ πιθανόν να εγκριθεί χωρίς άλλη τροποποίηση. Ωστόσο, η επιτροπή διαχείρισης είναι δυνατόν να προτείνει ορισμένες ήσσονος σημασίας τροποποιήσεις συντακτικής φύσεως αλλά, όπως αναμένεται, η πρόταση θα παραμείνει στην ουσία αναλλοίωτη.

8. Λαμβανομένων υπόψη των προαναφερθέντων, η Επιτροπή προτείνει στο Συμβούλιο να εγκρίνει τη συνημμένη απόφαση.

2004/0116 (ACC)

Πρόταση ΑΠΟΦΑΣΗ ΤΟΥ ΣΥΜΒΟΥΛΙΟΥ σχετικά με τη θέση που θα πρέπει να λάβει η Κοινότητα όσον αφορά την πρόταση για την τροποποίηση της σύμβασης TIR του 1975

ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,

Έχοντας υπόψη :

τη συνθήκη για την ίδρυση της Ευρωπαϊκής Κοινότητας και ιδίως το άρθρο 133 σε συνδυασμό με το άρθρο 300 παράγραφος 2,

την πρόταση της Επιτροπής,

Εκτιμώντας τα εξής :

(1) Η τελωνειακή σύμβαση για τη διεθνή μεταφορά εμπορευμάτων δια δελτίων TIR (σύμβαση TIR) της 14ης Νοεμβρίου 1975 εγκρίθηκε με τον κανονισμό (EΟΚ) αριθ. 2112/78 της 25ης Ιουλίου 1978 [1] και τέθηκε σε ισχύ στην Κοινότητα στις 20 Ιουνίου 1983 [2].

[1] ΕΕ L 252, 14.9.1978.

[2] ΕΕ L 31, 2.2.1983, σ. 13.

(2) Στις 29 Ιουνίου 2000, το Συμβούλιο εξουσιοδότησε την Επιτροπή να διαπραγματευθεί, εξ ονόματος της Ευρωπαϊκής Κοινότητας, τροποποιήσεις στη σύμβαση TIR [3].

[3] Έγγραφο αριθ. 9496/00 του Συμβουλίου, το οποίο εγκρίθηκε από το Συμβούλιο στις 29 Ιουνίου 2000.

(3) Η Οικονομική Επιτροπή των Ηνωμένων Εθνών για την Ευρώπη, η ομάδα εργασίας ΟΕΕ/ΟΗΕ για τα τελωνειακά θέματα που αφορούν τις μεταφορές - WP.30 κατά τη σύνοδό της της 30ής Ιουνίου 2003 ενέκρινε πρόταση που είχε αρχικά υποβληθεί από την κυβέρνηση της Λετονίας και στη συνέχεια τροποποιήθηκε, σχετικά με την τροποποίηση της σύμβασης TIR προκειμένου να εισαχθεί στο κείμενο της σύμβασης αναφορά σε ηλεκτρονικό σύστημα ελέγχου για τα δελτία TIR.

(4) Η επιτροπή διαχείρισης, η οποία είναι το ανώτατο όργανο της σύμβασης TIR, κλήθηκε να εγκρίνει επισήμως την πρόταση τροποποίησης κατά τη σύνοδό της του Φεβρουαρίου 2004.

(5) Θα πρέπει να καθοριστεί η θέση της Κοινότητας όσον αφορά την πρόταση τροποποίησης,

ΑΠΟΦΑΣΙΖΕΙ:

Άρθρο 1

Η θέση της Κοινότητας στο πλαίσιο της επιτροπής διαχείρισης στηρίζεται στο επισυναπτόμενο σχέδιο τροποποίησης.

Βρυξέλλες, [...]

Για το Συμβούλιο

Ο Πρόεδρος

ΠΑΡΑΡΤΗΜΑ

Σχέδιο

ΠΡΟΤΕΙΝΟΜΕΝΕΣ ΤΡΟΠΟΠΟΙΗΣΕΙΣ ΣΤΗ ΣΥΜΒΑΣΗ TIR

"Άρθρο 42β

Οι αρμόδιες αρχές των συμβαλλόμενων μερών κοινοποιούν, εφόσον απαιτείται, στους εξουσιοδοτημένους οργανισμούς τις πληροφορίες που τους είναι απαραίτητες για την εκπλήρωση της δέσμευσης που έχουν αναλάβει, σύμφωνα με το παράρτημα 9, μέρος 1, άρθρο 1 (στ) (iii).

Στο παράρτημα 10 εκτίθενται οι πληροφορίες που πρέπει να παρέχονται σε ορισμένες περιπτώσεις."

"Άρθρο 60

Ειδική διαδικασία για την τροποποίηση των παραρτημάτων 1, 2, 3, 4, 5, 6, 7, 8, 9 και 10

1. Κάθε προτεινόμενη τροποποίηση των παραρτημάτων 1, 2, 3, 4, 5, 6, 7, 8, 9 και 10, η οποία έχει εξεταστεί σύμφωνα με τις διατάξεις των παραγράφων 1 και 2 του άρθρου 59, τίθεται σε ισχύ την ημερομηνία που θα καθοριστεί από την επιτροπή διαχείρισης κατά την έγκρισή της, εκτός εάν σε προγενέστερη ημερομηνία, την οποία θα καθορίσει η επιτροπή διαχείρισης κατά τον ίδιο χρόνο, το ένα πέμπτο των κρατών που είναι συμβαλλόμενα μέρη ή πέντε κράτη που είναι συμβαλλόμενα μέρη, αν ο αριθμός αυτός είναι μικρότερος, κοινοποιήσουν στον Γενικό Γραμματέα του Οργανισμού Ηνωμένων Εθνών ότι εγείρουν αντιρρήσεις για την τροποποίηση. Οι ημερομηνίες που αναφέρονται στην παρούσα παράγραφο καθορίζονται από την επιτροπή διαχείρισης με πλειοψηφία δύο τρίτων των παρόντων και ψηφιζόντων μελών της."

" Παράρτημα 10

ΠΛΗΡΟΦΟΡΙΕΣ ΠΟΥ ΟΦΕΙΛΟΥΝ ΝΑ ΚΟΙΝΟΠΟΙΟΥΝ ΤΑ ΣΥΜΒΑΛΛΟΜΕΝΑ ΜΕΡΗ ΣΤΟΥΣ ΕΞΟΥΣΔΙΟΔΟΤΗΜΕΝΟΥΣ ΟΡΓΑΝΙΣΜΟΥΣ ΚΑΙ ΣΕ ΔΙΕΘΝΗ ΟΡΓΑΝΙΣΜΟ ΣΥΜΦΩΝΑ ΜΕ ΤΟ ΑΡΘΡΟ 42β

Δυνάμει του άρθρου 6 παράγραφος 1 και του παραρτήματος 9, Μέρος I, παράγραφος 1 στοιχείο (στ) σημείο (iii) της παρούσας σύμβασης, οι εξουσιοδοτημένοι οργανισμοί οφείλουν να αναλάβουν τη δέσμευση να επαληθεύουν συνεχώς ότι τα πρόσωπα που έχουν εξουσιοδοτηθεί να έχουν πρόσβαση στο καθεστώς TIR πληρούν τους ελάχιστους όρους και προϋποθέσεις που προβλέπονται στο παράρτημα 9, Μέρος II της σύμβασης.

Εξ ονόματος των οργανισμών-μελών του και προκειμένου να εκπληρώσει τις υποχρεώσεις που υπέχει ως διεθνής οργανισμός που έχει εξουσιοδοτηθεί δυνάμει του άρθρου 6 παράγραφος 2α, ένας διεθνής οργανισμός καθιερώνει ένα σύστημα ελέγχου για τα δελτία TIR, το οποίο θα περιλαμβάνει στοιχεία, τα οποία έχουν διαβιβαστεί από τις τελωνειακές αρχές και στα οποία έχουν πρόσβαση οι οργανισμοί και οι τελωνειακές διοικήσεις, όσον αφορά την περάτωση των πράξεων TIR στα τελωνεία προορισμού. Για να δοθεί στους οργανισμούς η δυνατότητα να εκπληρώσουν την υποχρέωσή τους με αποτελεσματικό τρόπο, τα συμβαλλόμενα μέρη διαβιβάζουν πληροφορίες στο σύστημα ελέγχου σύμφωνα με την ακόλουθη διαδικασία :

(1) οι τελωνειακές αρχές διαβιβάζουν σε διεθνή οργανισμό ή στους εθνικούς εγγυοδοτικούς οργανισμούς, ει δυνατόν μέσω των κεντρικών ή περιφερειακών τελωνείων, με το ταχύτερο δυνατό μέσο επικοινωνίας (φαξ, ηλεκτρονικό ταχυδρομείο, κλπ) και ει δυνατόν σε καθημερινή βάση, τουλάχιστον τις ακόλουθες πληροφορίες σε τυποποιημένη μορφή όσον αφορά όλα τα δελτία TIR που έχουν προσκομιστεί στα τελωνεία προορισμού, όπως ορίζεται στο άρθρο 1 παράγραφος 1 της σύμβασης :

(α) αριθμό αναφοράς του δελτίου TIR,

(β) ημερομηνία και αριθμό καταχώρισης στο τελωνειακό μητρώο,

(γ) ονομασία ή αριθμό του τελωνείου προορισμού,

(δ) ημερομηνία και αριθμό αναφοράς που αναγράφονται στο πιστοποιητικό περάτωσης της πράξης TIR (θέσεις 24-28 του φύλλου αριθ. 2) στο τελωνείο προορισμού (αν διαφέρουν από το (β)),

(ε) μερική ή οριστική περάτωση,

(στ) περάτωση της πράξης TIR που πιστοποιείται με ή χωρίς επιφυλάξεις στο τελωνείο προορισμού, με την επιφύλαξη των διατάξεων των άρθρων 8 και 11 της σύμβασης,

(ζ) άλλες πληροφορίες ή έγγραφα (προαιρετικά),

(η) αριθμό σελίδας.

(2) Tο υπόδειγμα εντύπου για τον έλεγχο της συμφωνίας των στοιχείων, το οποίο παρατίθεται με τη μορφή παραρτήματος, μπορεί να αποστέλλεται στις τελωνειακές αρχές από τους εθνικούς οργανισμούς ή από διεθνή οργανισμό

(α) σε περίπτωση ασυμφωνίας μεταξύ των στοιχείων που έχουν διαβιβαστεί και των στοιχείων που αναγράφονται στα στελέχη του δελτίου TIR που έχει χρησιμοποιηθεί, ή

(β) σε περίπτωση που δεν έχει διαβιβαστεί κανένα στοιχείο ενώ το χρησιμοποιηθέν δελτίο TIR έχει επιστραφεί στον εθνικό οργανισμό.

Οι τελωνειακές αρχές ανταποκρίνονται στα αιτήματα και τον έλεγχο της συμφωνίας των στοιχείων ει δυνατόν επιστρέφοντας το δεόντως συμπληρωμένο υπόδειγμα εντύπου συμφωνίας των στοιχείων το συντομότερο δυνατόν.

(3) Οι τελωνειακές αρχές και οι εθνικοί εγγυοδοτικοί οργανισμοί συνάπτουν συμφωνία, σύμφωνα με το εθνικό δίκαιο, η οποία διέπει την ανταλλαγή των προαναφερθέντων στοιχείων.

(4) Διεθνής οργανισμός παρέχει στις τελωνειακές αρχές πρόσβαση στη βάση δεδομένων των δελτίων TIR που έχουν λήξει και στη βάση δεδομένων των ακυρωθέντων δελτίων TIR."

Παράρτημα

>ΘΕΣΗ ΠIΝΑΚΑ>

*Θα πρέπει να σημειωθεί ότι τα στοιχεία αυτά που αφορούν το τελωνείο προορισμού στο οποίο περατώθηκε η πράξη TIR.